Выступление Русиновой Н.В. на конференции коми народа

19 ноября 2019г.

Бур лун, дона войтыр!

Чолöмала пыдди пуктана гостьясöс миян конференция вылын!

Слайд 1

Районса представительство талун öтувтö став общественнöй котыръясӧс, кодъяс уджалöны районын да ышöдöны йöзöс олöм бурланьö бергöдöмö, петкöдлö, кыдзи котыртны восьса сёрни властьбердса чина йöзкöд, артмöдны имитана йитöд  районса олысьяскöд да республикаса министерствояскöд, меставывса администрацияяскöд.

Слайд 2

Кулöмдiн районса «Коми войтырлöн» представительство зiльö петкöдлыны районса олысьлысь кöсйöмъяс. Пасъя, мый районын коми национальносьта йöзыс матӧ кöкъямысдас прöчент.

Быд во конференция артмӧ восьсаöн, кöнi морт вермö веськыда шыöдчыны юалöмъясöн министръяс дорö, Каналан сӧветса депутатъяс дорö. Представительстволöн уджыс восьса. Миян удж йылысь юöртö «Парма гор» газет, эм торъя лист бок районса администрациялöн сайт вылан.

Миян районын лои нин бур традицияöн, мый конференция лунö районса олысьяс вермӧны аддзысьлыны министръяскӧд да мукӧд кывкутысь чина йӧзкӧд, кöнi вермӧны сетны майшӧдлан юалӧмъяс. Талун, конференция помасьöм бöрын, кодi оз удит сернитны депутаткöд либо министркöд, эм позянлун пыравны личнӧй приём вылö, колана балаяс тiян папкаясаныд.

Талунъя площадкаяс вылын лои петкöдлöма, кыдзи республикаса да районса веськöдлысьяс öтлаын корсьöны петан туйяс, медым пöртны олöмö йöзлысь корöмъяс, оз шеныштчыны мытшöдъясысь.

Слайд 3

Слайд вылын петкöдлöма, кыдзи дасьтам конференцияяс. Делегатъяс уджалöны, примитöны резолюция, кытчö пыртöны медся колана тöжда юалӧмъяс аслас овмӧдчӧминъяс нимсянь.

Слайд 4

Водзö петкöдлöма, кутшöм медшӧр мӧвп  видлалім воддза конференцияяс вылын.

Слайд 5

Кыдзи вöлi котыртöма конференция 2016 воын? Конференция уджö пырöдчисны сöмын том йöз, уджалiсны куим юкӧнын вежласьöмöн. Уна бур мöвп вöлi вöзйöма, пыртöма резолюцияö.

Слайд 6

Со кутшöм вӧзйӧмъяс сетiс том йöзлöн öти котыр.

Слайд 7

2017 воын медшöр сёрниыс мунiс, кыдз видзны вöр-ва, артыштöмöн вöдитчыны вöрöн, гӧгӧртасӧн.

Слайд 8

2018 воын делегатъяс кывзісны, кыдзи пöртсьöны олöмö резолюцияö пыртöм вӧзйӧмъяс.

Мый йылысь медсясö сернитісны конференцияяс вылын, мый вежсис, а мый коли вöчтöмöн, висьтала аслам докладын.

Колö пасйыны, мый представительство республикаса да районса властькöд öтувъя уджöн вермис вӧчны унатор.

Слайд 9

1) Быд во медся ёсь юалöмыс туй дзоньталöм кузя. Колö шуны, мый бöръя куим воöн та кузя вочöма уна. Водза конференция вылын 2015-ӧд во помын сöмын дыш морт эз гаравлы сёрни юркар да юрсикт туй кост йылысь. Кык воöн туй дзоньталiсны и öнi некод нин оз помнит, кыдз туй бокöдыс ветлiсны машинаяс. Выль асфальт лои пуктöма матӧ дас сиктын, дзоньталöма, вочöма юяс вомöн квайт выль пос, содтöд выль куим пос вочис Монди, дзоньталiсны кык плавъялан пос Эжва ю вомöн Немдiн да Пожег сиктъяс дорын, дзик выльöс сувтöдісны Вӧльдінын. Тöрйöн пасъя, мый Монди быд во миян районлы вичмöдö сöмын туй дзöньталöм вылö 100 млн. сайӧ шайт.

Дас во чöж дереваннӧйсаяс конференцияяс вылын корисны лöсьöдны 10 километра туй кост (Носим да Дереваннӧй сиктъяс костын) и сöмын таво босьтчисны вöльсавны асфальт, но зэра поводдя вöсна муртса верстысь унджык эз вермыны помавны, колисны мöд во кежлö. Дзоньталiсны туй кост Помӧсдiнöдз, выль асфальт пуктiсны Дон нюр дортi мунысь туй вылö.

Век жö колö выльысь вöчны да дзоньтавны уна на туй да пос, кодъясöс тавося зэръяс ёна тшыкöдiсны.

Резолюцияын ставыс пасйöма и кутам лача, мый найöс пыртасны туйяс дзоньталан республикаса планö.

Слайд 10

2) Вöр юкӧн районын медся тöдчана, кыдз бизнеслы, сiдзи и олысьяслы. Ciйö могмöдö уджалан местаясöн, стрӧитчан материалъясöн, тусьöн да тшакöн, а ciдз жö мукöдторъясöн, кодi колö олӧмас мортлы.

Озыр вöр запасъяс кыскöны ас дiнö бизнес. Воысь во содö вöр пöрöдöм, пилитöм, содöны и вöрын уджалысь котыръяс, вöр колясъясысь прӧдукция вöчысьяс.

Бöръя воясö Представительство ёна уджалiс вöр видзöм да йöзлысь на кузя корöмъяс вылын и висьталі нин, мый 2017-ӧд воын вöлi нуöдöма та кузя сёрниа конференция.

Мондикöд кö топыда уджалам бöръя дас во, то Сыктывкарса вöр пилитан комбинаткöд босьтчим 2017-ӧд восянь, кор найö пырисны пöрöдны вöр Діасёръясянь неылö. Монди до вöр пилитан комбинат тайö кадö (октябрь-ноябрь тöлысьясö) пыр сӧгласуйтöны общественностькöд вöр пöрöдан планъяссö локтан выль во вылö.

Колö шуны, мый овмӧдчӧминса олысьяс омöля на пырöдчӧны серниö, кор видлалöны вöр пöрöдан планъяс, кöть эськö сикт овмöдчöминса администрацияясö татшöм планъяс мöдöдöны век водзвыв, та понда бöрын артмöны зыксьöмъяс.

Слайд вылын петкöдлöма, кöнi вöлiны мытшöдъяс вöр лэдзан котыръяскöд и кöнi «Коми войтыр» пырöдчис уджö, медым öттшöтш дорйыны интересъяссö сикт-посёлокъясса олысьяслысь.

Кутöй тöд вылад, мый вöр заптан котыръяс мунöны воча йöзлы, сöмын ас кадö колö шыöдчыны на дорö, медым вотчан-кыйсянінъяс, вöр керкаяс колiсны вöрзьöдтöг.

Миян районын 2016–öд восянь оз кылӧдны пуръясӧн вöр, век жö вöвлöм пуръясянінъяс, Мысын да Югыдъягын, абу вöлi колана ногöн весалöма. Тавося июль тöлысьö вöлi котыртöма чукӧртчӧм, кытчö пырöдчис и миян Представительство. Сёрнитчим, мый Монди лым усьтöдз став коляссö идралас. Комиссияö, кодi примитö выльысь пуръясянінъяс, пырисны и «Коми войтырсянь» йöз. Колö пасйыны, мый Монди ассьыс кывсӧ кутiс.

Нӧшта öти ыджыд удж вöлi котыртöма таво Представительствöн, кор миян водзмӧстчысьяс пырöдчисны 2020-2030 вояс вылö Вöр планлысь бала лöсьöдöмö. Топыда уджалiсны лесничествояскöд, йöзлысь корöмъяс пыртöдiсны лöсьöдан балаӧ.

Таво гожöмын, июнь 4-öд лунö, Куломдiнын мунісны общественнöй кывзöмъяс, кодöс нуöдiсны Роскосмос петкӧдлысьяс. Тымсерсянь, Лопью да Белоборск поселокъяссянь кызь верст сайын вöрын вермасны усьласны ракетаяслöн колясъяс. Уна юалöм тайö кывзöмъяс вылын коли вочакывтöг. Представительство пыртiс протоколö ассьыс торъя видзöдлас. Ми абу согласöсь сыын, мый татшöм кывзöмъяс оз нуöдсьыны сикт овмöдчöминъясын, кодъяс пырöны районö, кытчö усьöны ракеталöн торъяс, абу стöч тыр-бур юöр, кыдзи петкöдчас вӧр-валӧн да гӧгӧртаслӧн сöстöмлун вылö да йöзлöн дзоньвидзалун вылö. Та кузя миян корöм гижöма резолюцияö.

Слайд 11

3) Мый нӧшта вермим вöчны, мый йöз корисны конференцияяс вылын? Висьтала, кутшöм мытшöдъяс лои венöма нöшта:

- вöр колясъяс переработайтöм – талун уджалö 4 завод, кодъяс вöр колясъясысь вочöны пеллетъяс, брикетъяс, кодöн ломтысьöны котельнöйяс, ньöбöны и йöз ломтыны пачьяс;

- вöр пöрöдан котыръясӧс корим пырöдчыны туй дзоньталöмö – тайö талун эм. Ыджыд отсöг сетöны Монди да сылы подрядӧн уджалысь котыръяс, вöр пилитан комибинат, Комилесбизнес, ас вылö уджалысьяс – А.Мастюгин, В.Белый, В.Панюков, Р.Третьяков;

- сотӧвöй йитӧд сöвмöм – талун 90% сикт-грезыд эм сотӧвӧй йитӧд, весиг ылi Белоборскын да Дзолльын.

- ичöт грездъясöс биöн могмöдöм – Дзоль сиктын öнi электростанция уджалö дугтывтöг лун и вой, содiс кадыс би сетöмӧн Габовоын суткинас 11 часöдз (водзын вöлi сöмын 5 час);

- ломтасöн могмöдöм – Монди отсöгöн лои восьтöма машинаяслы 2 ломтас лэдзанін-сетанін Тымсерын до Помӧсдiнын.

Слайд 12

4) Водзö висьтала стрöитчöм кузя. Воддза отчётно-выборнӧй конференция вылын кӧ сёрни мунiс Кулӧмдiнса да Помöсдiнса школаяс строитöм кузя на, талун юрсиктын уждалö нин, а мöдыс воссяс локтан воын.

Босьтны кö спорт кузя, то лыжи база да лыже-роллернӧй трасса воссис юрсиктын. Тымсерын помалiсны стрӧитны тир, кöнi дасьтöны вылі тшупöда спортменъясöс, кодъяс петкöдлöны ассьыс сям весиг ставмирса ордйысьöмъяс вылын.

«Коми войтыр» ачыс вöлi водзмöстчысьöн уна мероприятие нуöдöмын, миян активистъяс вöлiны нырщикъясöн том йöзöс коми традицияяс дорö кыскӧмын. Талун том йöз окотапырысь пырӧдчöны кокниа гӧгӧрвоана конкурсъясö – «Туган», «Йиркап», «Ва берд», «Райда» да мукöд.

Культура юкöнын уджыс бурмö воысь-во, унатор вöчöма бöръя куим воöн: дзоньталісны клубъяс, ёнмис материально-техническӧд подув, бурмö и гажъяс нуöдöм. Но колö кыпӧдны выль клубъяс, и на пиын медводз Вӧльдинын, Ручын, Дереваннöйын.

Ньöжйö ладмö дзонтасян уджъяс шöр да участкӧвой больничаясын, ФАП-ясын. Юрсиктын колö вужвыйöн вежны да öтлаавны шоныд вуджанінöн кык орччӧн сулалысь стрöйба. Важиник керкаясын меститчöма уна ФАП, больнича. Колö кыпöдны на пыдди выльясöс либö бура дзоньтавны. Оз тырмыны тэрыб отсӧг сетан машинаяс, оз тырмыны бурдӧдысьяс да шöр медицинскöй уджалысьяс. Резолюцияö тайö ставыс пасйöма.

Бöръя воясö тöдчымӧн вежсис бурланьö видз-му овмöс. Кыпалӧны выль фермаяс, видз-му овмӧс кооперативъяс да фермеръяс могмöдöны чöскыд колана сёян-юанӧн, коставтöг уджалö видз-му рынок. Век жö видз-му овмöс вöдитысьяслы отсöгысыс абу тырмана. Корам, öти-кö содтыны йöв вылö субсидия, мед унджыкöн вузалісны лишаланасӧ вый вöчан заводö, мöд-кö, чинтыны донсö биöн вöдитчöмысь öтувъя видз-му овмöсъяслы.

5) Конференция вылын миян век эмӧсь вöзйöмъяс, медым пыртны законъясö, нормативно-правӧвöй актъяссö вежсьöмъяс. Республика кö тайö вöчö ӧдйöджык, то россияса законодательствоö вежсьöмъяс пыртны сьöкыд. Век жö ми кутам лача, мый кыласны миянлысь вӧзйӧмъяс, кодъясöс пасйöма резолюциялӧн балаын. Та кузя отсöг виччысям Дмитрий Александрович Шатохинсянь.

Слайд 13

Пыдди пуктана ёртъяс! Уважаемые участники конференции!

В целом, у Представительства есть сложившаяся практика работы с населением и общественниками по защите их интересов, по социально-экономическому развитию района. Представительство работает в диалоге с законодательной и исполнительной властью. Мы, общественники, решаем с ними общую задачу - сделать завтра лучше и комфортнее.

Наше Представительство открыто для всех, мы готовы к сотрудничеству. Благодарим всех за поддержку и понимание.

Представительство аттьöалö öтув уджалöмысь Каналан Советса депутатъясöс, Республика Юралысь С.А. Гапликовöс, республикаса министерствоясöс, районса да сиктса администрацияясöс, «Монди СЛПК», «СЛДК», «Комилесбизнес», шöр да ичöт бизнесын уджалысь котыръясöс, оргнизацияясын да учреждениеясын зільысьясӧс.

Слайд 14

Вылыс Эжва век торъяліс аслыспöлöслун видзöмöн. Миян районын олöны зiль да водзмöстчысь йöз, сiдзкö, ставыс лоас бур. Öтув уджалöмöн ставыс артмас.

Слайд 15

Аттьö кывзöмысь.